Poeme din sufletul nostru vâlcean 



L-am întâlnit pe scriitorul Gheorghe (Puiu) Răducan (n. 195 1). .. pe Internet, dar am aflat din 
biografia sa că este din zona Bălceştiului, şi anume din satul Ţepeşti. Am trecut de multe ori prin 
Tetoiu, comuna sa, şi nu m-am gândit că s-ar naşte scriitori atât de prolifici şi pasionaţi care să 
decrie viaţa noastră vâlceană în mod natural, direct. 

L-aş asemăna cu un alt poet de pe valea Olteţului, Victor Păun, pe care îl întâlnesc des când revin 
acasă şi cu care discut la un păhărel de ţuică de prună, făcută la cazan, precum la noi în Vâlcea. 
Victor tocmai a publicat acum doi ani volumul “A fi Ion”, atât de sugestiv, folosing limbajul 
nostru olteţean. 

Analog, biografia lui Puiu Răducan se intitulează “Io, Gheorghe”, iar poemele-i din cartea “Un 
Orpheus cu Cartea-n mână” îl definesc. 

Scriitorul Răducan vine din domeniul tehnic: absolvent al Grupului Şcolar Energetic din Craiova 
(1969), apoi Liceul teoretic din Turnu-Severin şi Rm. Vâlcea, Şcoala de maiştri din Rm. Vâlcea, 
şi ulterior Facultatea de Mecanică şi Tehnologie din Piteşti. 

Observ că în anul 1969 eram amândoi elevi în capitala Olteniei, fără să ştim - bineînţeles - unul 
de celălalt! Aveam să ne-ntâlnim peste ... 40 de ani pe căile scrisului! 

A publicat 12 volume de poeme şi proză într-o perioadă scurtă, 2005-2010, (printre care revine 
obsesia „DE-ALE LUI GHEORGHE ”, “Apocalipsa După Gheorghe ” - Ion şi Gheorghe, 
întruchiparea omului din popor). 

Şi are în lucru un program ambiţios - ca orice oltean care se respectă (!) : tetralogia poetică 
“ORPHEUS...”, antologii despre personalităţi vâlcene dar şi nevâlcene, şi mai ales o istorie de 
peste 950 de pagini intitulată „Istorie şi Credinţă”, cuprinzând 2 episcopii, 10 cetăţi, 10 catedrale, 
peste 60 mănăstiri, peste 25 schituri, peste 30 biserici din Eparhia Râmnicului, din Eparhii 
româneşti şi din afara graniţelor româneşti (toată biserica românească din Serbia), precum şi 
viaţa a 18 sfinţi. 

Mi-a căzut „în mână” [mai , modern’ zis: am primit prin e-mail!] o antologie vâlceană întocmită 
de către scriitorul Puiu Răducan - foarte scrupulos şi meticulos, iar recent am citit pe ecranul 
laptopului meu volumul său de poeme „Orpheus cu Cartea-n mână”, având satisfacţia a două 
suflete care rezonează pe aceeaşi lungime de undă tradiţională. 

Sinceritatea sentimentelor sale iese în evidenţă de le primul poem: „Supărarea negră / mi-a intrat 
în sân / tocmai când credeam / că nemurirea / mă ia-n braţe ..." [Supărarea ...]. 




Multe nuanţe paradoxiste în versurile sale: „De-atăta toamnă ce-mi circulă / în sânge, / 
acoperindu-mă cu flori ... / şi cu ciori" [Toamna ...]. 



Poemul „ Iubito ...” este în întregime paradoxist (l-am selecţionat pentru Antologia Paradoxistă 
Internaţională, Voi. VII); cităm prima strofă: „ Iubito , / de vrei s-o ducem bine / şi să nu ne prindă 
/tristeţea de mucegai, / când vorbeşti cu mine /să taci ...” (ultimele două versuri inspirate din 
folclor). 

Senzualitate: „Orice femeie -mi poate intra-n /casă, / dac-aş putea, i-aş desena / minuni, / ca să-mi 
desfacă papionul / la cămaşă, / când ochii-mi tremura-vor / pe ai ei sâni. " [Orice ...] 

Pesimism, melancolie, singurătate: „ M-am săturat să dialoghez / cu mine / şi să tot sper în / lumina 
/ de mâine, / să nu mai folosesc cuţit / de ironie / pen tru cei ce ne lasă /fără pâine. ” [M-am 
săturat...] 

O poezie prozodică, sau <proezie> (expresia aparţine lui Mircea Ţuglea), scrie Puiu Răducan - 
acest bacovian vâlcean . O atmosferă generală de tristeţe, de părere de rău la trecerea vremii în tot 
volumul („ Timpul / vrea şi pe mine / să mă curgă / printr-un robinet / în chiuveta slinoasă a 
oraşului” - Timpul ...). Faptul că totul este efemer, bătrâneţea ne cuprinde (în poemul <Femeia 
...>: ,Afost cândva floare de crin / în dulcea pimăvară a dimineţii, / anii trecuţi sunt acum chin, / 
iar ochii-i cad pradă tristeţii."), că ne iluzionăm unii pe alţii... 

Puţină voioşie mai răsare din unele poemele ale sale cu rimă în stil popular. 

Puiu Răducan este un poet format la şcoala vieţii iar versurile sale curg limpede, neartificial, spre 
inima cititotului. 



Cu ocazia împlinirii rotundei vârste de 60 de ani îi dorim lui autorului La Mulţi Ani în 
Literatură ! 

